હજી સુધી કોઈ ચશ્માંને મોતિયો આવ્યો હોય એવું જાણ્યું નથી. તાળીઓના ગડગડાટની ગાદી પર બેઠેલો વક્તા પોતાની અધૂરપનો હુક્કો ગગડાવતો રહે છે. આંધળી આંખ મોતિયાની માથાકૂટથી મુક્ત હોય છે. કેટલાંક મસ્તિષ્ક પ્રેમથી મુક્ત હોય છે. આવાં થોડાંક મસ્તિષ્ક ભેગાં મળીને સંબંધ અંગેના નિયમો બનાવે છે. ઘરના ઉમરાને કહેવામાં આવે છે તું આંગણા સાથે અબોલા રાખ. ગામમાં વંટોળિયો આવે તોય ઝંખનાનાં ઝાંઝર કદી પગરવનો સંગાથ છોડતાં નથી.